MT
C 20/24
Il-Ġurnal Uffiċjali tal-Unjoni Ewropea
20.1.2023
Dan il-konfini ġie stabbilit skont il-kriterji dwar il-ħamrija, il-klima u ż-żoni li l-varjetajiet koperti minn din l-IĠP jadattaw aħjar għalihom.
Il-valur miżjud tal-“Melocotón de Cieza” huwa bbażat fuq il-karatteristiċi speċifiċi tiegħu li huma l-aktar dovuti għall-klima, il-ħamrija u l-fatturi umani speċifiċi għaż-żona koperta mill-IĠP.
Fatturi naturali Il-klima fiż-żona ġeografika definita ta’ produzzjoni hija fattur li tagħmel il-varjetajiet Baby Gold 6 u Romea tal“Melocotón de Cieza” prodott distintiv.
Fix-xitwa, it-temperaturi kesħin ta’ billejl ivarjaw bejn -2 oC u 5 oC, filwaqt li l-iktar temperaturi sħan iseħħu f’Mejju (33 oC), f’Ġunju (37 oC) u f’Lulju (41 oC).
It-temperaturi kuntrastanti jagħtu lil dawn il-varjetajiet ta’ ħawħ daqs u kulur distintivi u karatteristiċi.
Il-kwalitajiet speċifiċi tal-“Melocotón de Cieza”, fil-varjetajiet tiegħu Romea u Baby Gold 6, huma influwenzati millklima Mediterranja estrema taż-żona, ikkaratterizzata minn nixfa sajfija severa bix-xita annwali medja li bilkemm tilħaq 300 mm.
Ix-xita hija ekwinozjali, u Ottubru huwa x-xahar bl-aktar ammont ta’ xita.
Barra minn hekk, il-prossimità relattiva mal-Baħar Mediterran u l-pożizzjoni baxxa tal-artijiet tfisser li t-temperatura annwali medja tkun l-ogħla fir-reġjun ta’ Murcia.
Dawn l-artijiet għandhom l-aktar klima xotta fil-baċin tax-Xmara Segura.
Dawn il-fatturi kollha flimkien ifissru li l-karatteristiċi speċifiċi ta’ dawn il-varjetajiet jiddistingwuhom mill-ħawħ l-ieħor kollu tal-istess varjetajiet li jiġu prodotti f’żoni oħrajn.
Barra minn hekk, il-karatteristiċi speċjali tax-Xmara Segura, li ssaqqi l-għelieqi ta’ Cieza, huma l-qofol tal-produzzjoni ta’ dawn il-proprjetajiet distintivi.
Speċifikament f’termini talkaratteristiċi organolettiċi taż-żewġ varjetajiet, il-konċentrazzjoni tagħhom f’solidi solubbli tirrappreżenta ħlewwa u ebusija akbar.
Skont ir-rapport maħruġ mill-Awtorità għall-Baċin tax-Xmara Segura (Confederación Hidrográfica del Segura) (N/REF: IAMB-0015/2021) dwar il-kwalità tal-ilma fit-taqsima tax-Xmara Segura hekk kif tgħaddi mill-muniċipalità ta’ Cieza: “Hekk kif tgħaddi mill-muniċipalità ta’ Cieza, ix-Xmara Segura tiġi kklassifikata bħala korp ta’ ilma “ESES0701010111 Río Segura” mill-punt ta’ konfluwenza max-Xmara Quipar sad-diga Azud de Ojós.
Filvalutazzjoni finali u fil-pjan tal-ġestjoni tal-ilma għax-Xmara Segura (Plan Hidrológico del Segura, PHDS), l-istatus globali ta’ dan il-korp ta’ ilma huwa kklassifikat bħala “tajjeb”.
L-istatus ekoloġiku huwa kklassifikat f’ħames kategoriji, mill-aħjar sal-agħar: tajjeb ħafna, tajjeb, medju, ħażin u ħażin ħafna.
F’dan il-każ l-istatus kien “tajjeb”.
Hemm żewġ kategoriji ta’ status kimiku: “tajjeb” u “ma ntlaħaqx status tajjeb”.
F’dan il-każ, l-istatus kien “tajjeb”.
Ħamrija Sett ta’ fatturi komuni fil-ħamrija f’din iż-żona ta’ produzzjoni jagħmilha ideali għall-kultivazzjoni ta’ din il-frotta bl-għadma.
Il-karatteristiċi ewlenin li jagħmlu l-ħamrija unika flimkien mal-klima huma: is-sawra ta’ trab ġulġlieni tafli u ta' tafal, livelli ta’ tafal ta’ aktar minn 30 %, pH ta’ > 8,3, ġir attiv ta’ > 20 %, u livelli ta’ materja organika ta’ bejn 1 % u 2 %.
Dawn il-proprjetajiet fiżiċi u kimiċi, flimkien ma’ bosta proprjetajiet oħrajn, jiddeterminaw il-kwalità, l-ebusija, il-ħajja u t-togħma, fi ftit kliem, il-karatteristiċi uniċi ta’ ħawħa b’DNA ġeografiku.
Ma hemmx kwalità waħda fiżika, kimika jew relatata mal-ħamrija li tiddetermina l-karatteristiċi intrinsiċi tal“Melocotón de Cieza”.
Din il-frotta tirriżulta mit-taħlita armonjuża ta’ bosta fatturi.
Dawk relatati mal-ħamrija għandhom importanza speċifika partikolari.
Fattur ta’ produzzjoni Karatteristika taż-żona Cieza, li tiddistingwiha minn żoni oħrajn, hija li l-metodu ta’ traqqiq kemm għan-nwar kif ukoll għall-frott huwa kompletament artiġjanali, inwara wara nwara.
Dan ivarja minn żoni oħrajn ta’ Spanja li fihom il-ħaddiema tal-agrikoltura jużaw magni tat-traqqiq biex ineħħu n-nwar żejjed minn kull fergħa.
L-użu tal-metodu tradizzjonali jirriżulta f’għażla aħjar tan-nwar, li jfisser frott ta’ kwalità aħjar.
Fatturi storiċi u reputazzjoni soċjali Fir-rigward tal-aspetti storiċi, hemm evidenza ta’ ħawħ fi Cieza fit-tielet seklu AD fix-xelters tal-ġebel ta’ La Serreta u, fi stadju aktar tard, f’xi wħud mill-bjar nexfin tad-djar f'Siyâsa, l-insedjament fortifikat tal-Andalusija li jinsab fuq l-inklinazzjonijiet ta’ Monte del Castillo, li ġie abbandunat matul is-seklu tlettax.
Instabu wkoll fdalijiet taż-żrieragħ tal-ħawħ, li jipprovdulna evidenza tal-prattiki agrikoli fil-ġonna bis-siġar tal-frott ta’ Cieza ta’ dak iż-żmien.